
Arolwg o’r arddangosfa ‘Y Cyflwr Dynol’ wedi ei guradu gan Owain Sparnon yn Oriel Mission Abertawe

Model o’r arddangosfa. Tynnwyd y ffotograff gan yr awdur
Cyflwyniad


Mae arddangosfa sy’n archwilio’r cyflwr dynol, wedi ei churadu gan Owain Sparnon, yn cael ei arddangos yn Oriel Mission Abertawe ar hyn o bryd. Teitl y sioe yw ‘Y Cyflwr Dynol’. Mae’r themâu a archwilir yn yr arddangosfa hon a’i neges yn berthnasol i bob oes gan fod ymddygiad, breuder bywyd a marwolaeth yn cyffwrdd â phob unigolyn ym mhob oes.

Daeth y syniad o arddangosfa sy’n archwilio’r ‘cyflwr dynol’ i Sparnon yn dilyn ymweliad ag arddangosfa o waith Francis Bacon yn Tate Lerpwl yn 2016. Cafodd Sparnon ei daro gan yr arddangosfa a gwnaeth iddo feddwl am y ‘pethau dwfn’ sy’n ein gwneud ni’n ddynol. Daeth cwestiynau fel ‘Pam rydym ni yma?’, ‘Beth yw ein pwrpas?’, ‘I ble rydyn ni’n mynd?’ i’w feddwl. 
 
Mae’r holl weithiau celf sydd wedi eu cynnwys yn yr arddangosfa’n cynrychioli neu’n awgrymu gwahanol agweddau am ein cyflwr fel bodau dynol ac fe’u gwnaed mewn gwahanol gyfryngau.

Mae’r arddangosfa wedi ei churadu’n hyfryd. Nid yw’r gofod wedi ei gorlenwi â gwaith. Mae gan y gwaith le i anadlu. Nid yw wedi ei guradu mewn modd “Fly-in, fly-out” sydd bron bob amser yn cynhyrchu canlyniadau arwynebol (Hans Ulrich Obrist, 2015, tud.24). 

Arddangosfa sy’n llawn gwybodaeth ac sy’n ceisio addysgu’r cyhoedd am rywbeth nad yw wedi cael ei ystyried o’r blaen yw hon. Dywed Richard Paul Lohse (2014, tud.29), “An exhibition is an ideal medium for influencing the public” a dywed Hans Neuburg (2014, tud.30) “to expose, to show, demonstrate, inform, offer.” Mae’r gwaith yn yr arddangosfa hon yn gwneud hynny’n sicr. Mae’n dangos breuder bywyd ac yn datgelu gwirioneddau am ddynoliaeth a’r cyflwr dynol trwy ddwyster, garwder a gonestrwydd y gwaith. 

Ddwy flynedd yn ôl, aeth Sparnon i weld yr arddangosfa ‘Flesh’ yn Oriel Gelf Caerefrog. Roedd y defnydd o olau yn yr arddangosfa’n hynod effeithiol. Crëwyd gwir gysylltiad â’r gwaith a gadawodd hyn argraff ar Sparnon. Cadwodd mewn cof y dyfyniadau “Light creates space and can create energy” a “Lighting in both the performing and visual arts helps tell a story” pan ystyriodd ei arddangosfa. (Kaufman, 2015) Gall diffyg golau wneud i gynulleidfa deimlo’n anghyfforddus hefyd – rhywbeth roedd Sparnon yn ei geisio.

Penderfynodd Sparnon gynnal yr arddangosfa yn Oriel Mission Abertawe oherwydd hanes yr adeilad a’r effaith y gallai ei gael ar y gwaith celf oedd i gael ei arddangos. Capel oedd Oriel Mission ar un adeg. Mae’r safle hwn yn cysylltu’n ddiddorol â thema’r arddangosfa – Y Cyflwr Dynol. Mae darn Bill Viola sy’n sôn am enedigaeth, marwolaeth ac ailenedigaeth yn cyffwrdd â neges Cristnogaeth – “Focusing on universal human experiences—birth, death, grief, consciousness”. (Wadsworth Atheneum Museum of Art, 2015) 

Mae Francis Bacon wedi defnyddio ffigwr pwysig yn yr eglwys Babyddol yn ei baentiad sy’n cael ei ddangos ac mae hunanbortread Rembrandt van Rijn yn awgrymu agweddau ar yr enaid dynol. Mae pob un o’r gweithiau celf hyn a’r syniadau y tu ôl iddynt yn dod yn fyw yng ngosodiad Oriel Mission oherwydd olion crefydd, addoliad a gweddi’r oriel. Gellid dadlau bod gan bob un o’r gweithiau sy’n cael eu harddangos ystyr ysbrydol. Mae hyn yn ddiddorol gan ei fod yn awgrymu bod y gweithiau celf yn disodli addolwyr blaenorol yr adeilad.

Self-Portrait with Beret, Unfinished (Rembrandt, 1659),
30.7 x 24.3 cm

Y peth cyntaf mae’r cyhoedd yn ei weld yw golygfa ochr o baentiad bach. ‘Self-Portrait with Beret, Unfinished’ gan Rembrandt yw’r paentiad hwnnw. Ystyrir Rembrandt fel un o’r arlunwyr mwyaf. “A prolific painter, draftsman, and etcher, Rembrandt van Rijn is usually regarded as the greatest artist of Holland’s “Golden Age” (Liedtke, 2003). Mae’n un o hoff artistiaid Sparnon – ei ffefryn o bosibl. Mae ei waith bob amser yn ei gyffroi ac yn ysbrydoli ei waith ei hun. Mae ei waith yn berthnasol inni gyd. Mae’n ddyn cyffredin sy’n mynd trwy stormydd bywyd. Mae’n paentio ei hun fel y mae. Mae’n onest am ei ymddangosiad – ‘warts and all’. “Certainly Rembrandt van Rijn did not feel an obligation to make his human subjects noble, let alone perfect.” (Hughes, 2006).

Gellid dadlau na fyddai arddangosfa ar y cyflwr dynol yn gyflawn heb ddarn gan Rembrandt. Pwy arall sy’n mynegi ein dynoliaeth a sefyllfa fel Rembrandt? “Because of his empathy for the human condition, he has been called "one of the great prophets of civilization". (The Art Stack, 2011)

Untitled Pope (Bacon, 1954)
	
Gellid dadlau mai Francis Bacon yw’r artist cyfoes cyntaf sy’n dod i’r meddwl wrth feddwl am y cyflwr dynol. Disgrifir paentiadau Bacon fel rhai sy’n “disturb, shock and haunt the spectator.” (Sylvester, 2000, tud. dust jacket). Mae ei bwnc, palet lliwiau a chyfansoddiad ei baentiadau yn aml yn rhoi teimlad anghyfforddus i’r gwyliwr. Yn wir, maent yn cael eu disgrifio fel “unsettling images”. (Sylvester, 2000, tud. dust jacket).

Mae Pab i’w weld yn y paentiad gan Bacon y mae Sparnon wedi ei gynnwys yn yr arddangosfa. Mae’r Pab yn ffigwr pwysig yn yr eglwys Babyddol – mae’n cael ei edmygu a’i barchu. Yn ei baentiad, fodd bynnag, mae Bacon yn portreadu’r Pab fel rhywun tywyll, nad yw’n hawdd mynd ato. Mae ar ei ben ei hunan. Nid yw ei sgrech yn cael ei glywed. Mae wedi ei ddal yn y ddelwedd. Mae’r ffigwr yn ymddangos yn gyfyngedig, mewn poen a bron fel pe bai wedi ei gondemnio i ddamnedigaeth. Mae’r syniadau hyn yn gweithio’n dda yn yr arddangosfa oherwydd gellid dadlau bod y themâu’n agweddau o’n cyflwr dynol.

Bill Viola

Ascension (Viola, 2000)

Mae Sparnon hefyd wedi cynnwys darn fideo gan Bill Viola yn ei arddangosfa. Mae hyn yn rhoi sain yn ogystal â symudiad i’r arddangosfa. Mae sŵn dŵr sy’n symud yn gweithio’n dda iawn wrth edrych ar y gweithiau eraill gan Rembrandt, Bacon, West a Sparnon ei hun. Mae’n rhoi profiad cyfriniol i’r arddangosfa.

Mae Viola’n cael ei ddisgrifio fel “pioneer in the field of video art and a longstanding leader in contemporary art.” (Wadsworth Atheneum Museum of Art, 2015). Mae’n feistr yn ei faes. Mae ei waith yn gwneud inni gwestiynu pethau dwfn amdanom ni ein hunain – bywyd, marwolaeth a’r bywyd ar ôl hynny. Dywed Chris Townsend: “His works address the big questions: mind, perception, reality, meaning, purpose, the soul, death, transcendence.” (Townsend, 2004, tud. 25). Mae gwaith Viola yn cyfoethogi’r arddangosfa.

Sisyphos V (West, 2002)
152.4 x 121.9 x 121.9 cm
 Photograph taken by the author

Mae cerflun Franz West yn rhoi elfen o chwarëusrwydd a hiwmor i’r arddangosfa. Yn wir, mae ei waith wedi ei ddisgrifio fel “direct, crude and unpretentious.” (Tate, 2019). Mae’r disgrifiadau hyn o waith West yn gwrthgyferbynnu’n llwyr â’r gweithiau eraill sydd wedi eu cynnwys yn yr arddangosfa, yn enwedig paentiad tywyll, difrifol Bacon o’r Pab. Fodd bynnag, mae’r ymatebion i’r corff dynol yn eu cysylltu i gyd.

Roedd Sparnon am arddangos gwaith celf lle gallai’r gwyliwr symud o gwmpas a rhyngweithio â’r gwaith. Mae rhai o weithiau Franz West yn rhyngweithio â’r gwyliwr, er enghraifft lle gwahoddir y gynulleidfa i drin cerfluniau penodol, er enghraifft gweithiau papier-mâché, “pieces made to be picked up and moved” a ddisgrifir fel “a turning point in the relationship between art and its audience.” (Tate, 2019).

Mae gwaith West yn awgrymu’r cyflwr dynol trwy’r pinc llachar, sydd o bosibl yn awgrymu cnawd y ddynoliaeth sy’n pydru a’r twmpathau sy’n ein hatgoffa o lympiau tebyg yn y croen.

Owain Sparnon

 ‘Francis Bacon neu fi yw hwn?’ (Sparnon, 2019)
5ft X 4ft 
Photograph taken by the author

Y gwaith celf olaf i’w gynnwys yw paentiad a wnaed gan y curadur ei hun, Owain Sparnon. 
‘Francis Bacon neu fi yw hwn?’ yw teitl y gwaith. Mae Sparnon yn disgrifio’r darn fel ymchwiliad i’r rhinweddau, y tebygrwydd a’r gwahaniaethau rhwng ei waith a’i bersonoliaeth a gwaith a phersonoliaeth ei arwr artistig, Francis Bacon. Gwnaed y gwaith dros gyfnod hir o amser ac mae’n cynnwys amrywiol gyfryngau yn ogystal â delweddau a deunyddiau collage. Mae’r broses o greu, a’r amser a gymerir i wneud hynny, yn hollbwysig i Sparnon ac mae’n cytuno â Frank Auerbach a ddywedodd “It always takes a long time, sometimes a very long time…” (Hellen, 2019).

Mae gwaith Sparnon yn eistedd yn dda ymhlith celf wych ac nid yw’n edrych allan o le. Mae’n rhoi lefel arall o ffresni i’r arddangosfa yn ei arwedd, ei farciau a’i ansawdd anorffenedig. Mae bron yn rhoi blas inni o’r hyn y gallai paentio fod yn y dyfodol agos.

Mae ei waith yn debyg iawn i waith Bacon o ran garwder, i waith Rembrandt o ran dwyster, i gerfluniaeth West o ran chwarëusrwydd ac i waith Viola o ran difrifoldeb.

Diweddglo

Mae rhywbeth i bawb yn yr arddangosfa hon – “It has a lot to do with bringing people together” (Obrist, 2011, tud. 34). Mae’n cynnwys yr hanesyddol a’r cyfoes, paentiadau a cherflunio, cyfryngau cymysg a delwedd symudol a syniadau sy’n ein cyffwrdd ac yn gwneud inni gwestiynu ein dynoliaeth.  

Ni ddylid colli’r arddangosfa hon. Fel y dywed Klaus Franck (2014, tud. 29), “an exhibit is meant to teach, to advertise and to represent – to influence a person”. Mae’r arddangosfa’n gwneud hynny’n sicr trwy’r gwersi a ddysgir wrth inni ddod wyneb yn wyneb sy’n ein cyffwrdd a’n newid.

